《续十虫吟 其十》
宋代·舒岳祥

虫有摇橹郎，楚楚绿衣裳。怒目祇自躁，奋臂倚枝长。

附桑寄螵蛸，亦入秘术方。折之插屋壁，经时子穰穰。

竹篱疏复密，牵牛花低昂。迎风新意气，顾盼何昂藏。

如逢大车辙，毅然亦敢当。不如捕鸣蝉，脆美不尔伤。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。